b"\n_START_ARTICLE_\nTelbivudin\n_START_SECTION_\nMehanizem delovanja\n_START_PARAGRAPH_\nTelbivudin je sinteti\xc4\x8dni timidinski nukleozidni analog, ki deluje na DNK-polimerazo virusa hepatitisa B. Gre za predzdravilo; celi\xc4\x8dni encimi (kinaze) ga v celici fosforilirajo v aktivno trifosfatno obliko. Telbivudin-5'-trifosfat zavira DNK-polimerazo (reverzno transkriptazo) virusa hepatitisa B , tako da tekmuje z naravnim substratom timidin-5'-trifosfatom. Zaradi vgraditve telbivudin-5'-trifosfata v virusno DNK se zaklju\xc4\x8di sinteza verige, kar zavre podvojevanje virusa hepatitisa B.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPogosti ne\xc5\xbeeleni u\xc4\x8dinki, ki se pojavijo pri 1 do 10 od 100 bolnikov, so omoti\xc4\x8dnost, glavobol, ka\xc5\xa1elj, driska, slabost s siljenjem na bruhanje, bole\xc4\x8dine v trebuhu, izpu\xc5\xa1\xc4\x8daj, utrujenost, povi\xc5\xa1ane vrednosti jetrnih encimov, amilaze, lipaz ali kreatin kinaze. Ob\xc4\x8dasni ne\xc5\xbeeleni u\xc4\x8dinki (pojavijo se lahko pri 1 do 10 od 1.000 bolnikov), so bole\xc4\x8dine v sklepih, trdovratna \xc5\xa1ibkost mi\xc5\xa1ic ali bole\xc4\x8dine v mi\xc5\xa1icah, slabo po\xc4\x8dutje._NEWLINE_Redko se lahko pri jemanju nukleozidnih analogov pojavijo hudi, v\xc4\x8dasih \xc5\xbeivljenjsko ogro\xc5\xbeajo\xc4\x8di, ne\xc5\xbeeleni u\xc4\x8dinki v obliki motenj v delovanju jeter ali hudih presnovnih motenj (lakti\xc4\x8dne acidoze, tj. povi\xc5\xa1ane vrednosti mle\xc4\x8dne kisline v krvi). Jetrne motnje se ka\xc5\xbeejo kot dolgotrajnej\xc5\xa1e siljenje na bruhanje, bruhanje, bole\xc4\x8dina v trebuhu, svetlo obarvano blato, temen se\xc4\x8d, porumenelost ko\xc5\xbee in sluznic in neobi\xc4\x8dajna utrujenost. Pri lakti\xc4\x8dni acidozi se pojavijo neugoden ob\xc4\x8dutek v \xc5\xbeelodcu, slabost in bruhanje, ote\xc5\xbeeno dihanje, omoti\xc4\x8dnost, bole\xc4\x8dine v mi\xc5\xa1icah, oslabelost in hladna ko\xc5\xbea. Do teh hudih ne\xc5\xbeelenih u\xc4\x8dinkov prihaja pogosteje pri \xc5\xbeenskah in debelih bolnikih."